যাদবপুর বিশ্ববিদ্যালয়ের উপাচার্য হিসেবে অভিজিৎবাবুর যোগ্যতা ও সততা নিয়ে শুধু বিতর্ক নয়, প্রশ্ন উঠেছে আদালতেও। এ বার যাদবপুরে অতিথি শিক্ষক নিয়োগের ক্ষেত্রে ইউজিসি-র নিয়মবিধিকে বুড়ো আঙুল দেখানো হচ্ছে বলে অভিযোগ তুলল সেখানকার শিক্ষক সংগঠন জুটা। তাদের অভিযোগ, নিয়োগের জন্য যে-বিজ্ঞপ্তি দেওয়া হয়েছে, তাতে বিশ্ববিদ্যালয় মঞ্জুরি কমিশন বা ইউজিসি-র বেঁধে দেওয়া যোগ্যতা সংক্রান্ত মাপকাঠি মানা হচ্ছে না। এটা বিশ্ববিদ্যালয়ের অভ্যন্তরীণ বিষয় বলে মন্তব্য করে এই অভিযোগের জবাব এড়িয়ে গিয়েছেন অভিজিৎবাবু। তবে বিষয়টি শিক্ষামন্ত্রী পার্থ চট্টোপাধ্যায়ের কানেও পৌঁছে গিয়েছে। তাঁর নির্দেশে ওই নিয়োগ-বিজ্ঞপ্তির যাবতীয় নথি তলব করেছে নবান্ন। সোমবার রাতেই সেই সব কাগজপত্র শিক্ষাসচিবের কাছে পাঠিয়ে দেওয়া হয়েছে বলে খবর। ভূগোল, পদার্থবিদ্যা, রসায়ন, জীববিদ্যা ও জৈব প্রযুক্তি-সহ প্রায় ১০টি বিভাগে ১৪ জন অতিথি শিক্ষক নিয়োগের জন্য বিজ্ঞপ্তি জারি করা হয়েছে। তাতে বলা হয়েছে, স্নাতকোত্তরে ৫৫ শতাংশ নম্বর পাওয়া যে-কোনও প্রার্থী অতিথি শিক্ষক পদের জন্য ২৬ এবং ২৭ নভেম্বর সরাসরি ইন্টারভিউয়ে হাজির হতে পারবেন। যাঁরা নিযুক্ত হবেন, তাঁদের সাম্মানিক মাসে ৩৫ হাজার টাকা। জুটা-র সহ-সভাপতি পার্থপ্রতিম বিশ্বাস জানান, ইউজিসি-র নিয়মবিধি অনুযায়ী কোনও বিশ্ববিদ্যালয়ে শিক্ষকতা করতে গেলে স্নাতকোত্তরে ৫৫ শতাংশ নম্বর থাকতেই হবে। সেই সঙ্গে প্রার্থীকে ন্যাশনাল এলিজিবিলিটি টেস্ট (নেট) কিংবা স্টেট লেবেল এলিজিবিলিটি টেস্ট (স্লেট) উত্তীর্ণ হতেই হয়। কলকাতা বিশ্ববিদ্যালয়ের এক কর্তাও জানান, শিক্ষক নিয়োগের ক্ষেত্রে এটাই নিয়ম। কিন্তু যাদবপুর বিশ্ববিদ্যালয় যে-বিজ্ঞপ্তি জারি করেছে, তাতে নেট কিংবা স্লেট পাশ করার কোনও উল্লেখই নেই। এখানেই শেষ নয়। অভিযোগ উঠেছে, নিয়ম অনুযায়ী শিক্ষক নিয়োগের আগে বিষয়টি নিয়ে ‘বোর্ড অব স্টাডিজ’, ‘অ্যাকাডেমিক কাউন্সিল’ বা এগ্জিকিউটিভ কাউন্সিলের বৈঠকে আলোচনা হয়নি। এক প্রবীণ শিক্ষক বলেন, “নিয়োগে এ ভাবে অনিয়ম হলে মানের সঙ্গে আপস করা হবে।” ওই ইন্টারভিউ স্থগিত করার দাবি জানিয়ে সোমবার রেজিস্ট্রার প্রদীপ ঘোষকে স্মারকলিপি দিয়েছে জুটা। রাজ্যের উচ্চশিক্ষা দফতর সূত্রের খবর, যাদবপুর বিশ্ববিদ্যালয়ের নিয়োগে ইউজিসি-র নিয়ম ভাঙার বিষয়টি ওয়েবকুটা এ দিনই জানায় শিক্ষামন্ত্রী পার্থবাবুকে। তার পরেই শিক্ষাসচিব বিবেক কুমার যাদবপুর বিশ্ববিদ্যালয়ের রেজিস্ট্রার প্রদীপ ঘোষকে অতিথি শিক্ষক সংক্রান্ত বিজ্ঞপ্তির রিপোর্ট পাঠাতে বলেন। বিশ্ববিদ্যালয়ের খবর, সচিবের তলব পেয়ে প্রদীপবাবু ওই বিজ্ঞপ্তির যাবতীয় তথ্য তাঁর কাছে পাঠিয়ে দেন। যোগাযোগ করা হলে রেজিস্ট্রার এই বিষয়ে কোনও মন্তব্য করতে চাননি।